Liikenneministeri Anne Berner (kesk.) kertoo saaneensa hallituksen yhdessä sopiman toimeksiannon, jolla selvitettäisiin, miten liikenneverkkoa voitaisiin kehittää liiketaloudellisin perustein.

Liikenneministeri Anne Berner (kesk.) sanoo hämmästelevänsä hallituskumppaniensa viime päivinä tekemiä hyökkäyksiä. Väyläyhtiöselvitystä vetäneen liikenneministerin mukaan kaikki hallituspuolueet olivat sitä mieltä, että selvitys väylien yhtiöittämisestä kannattaa tehdä.

– Hallituksessa yhdessä sovittiin tämän selvityksen tekemisestä viime vuoden keväällä. Tuolloin todettiin, että nykyinen rahoitus ei riitä meidän väylien kehittämiseksi ja samalla todettiin, että emme pysty myöskään riittävästi tukemaan kilpailukykyä investoimalla meidän tieverkkoon, Berner sanoo.

– Silloin tehtävänantona oli nimenomaan pohtia, miten liikenneverkkoa voitaisiin kehittää liiketaloudellisin perustein. Siksi tämä selvitys on tehty.

Bernerin torstaina julkistama selvitys esittää valtion omistaman liikenneverkon yhtiöittämistä ja käyttäjämaksujen perimistä teiden käyttäjiltä. Vastaavasti autoiluun liittyvää verotusta kevennettäisiiin reippaasti.

Valtion omistamien väylien yhtiöittämistä koskevaa selvitysluonnosta on rökitetty kovin sanoin paitsi oppositiosta myös hallituksen sisältä. Perussuomalaisten puheenjohtaja, ulkoministeri Timo Soini kommentoi hanketta eilen lauantaina antamalla blogissaan hankkeelle kohteliaan täystyrmäyksen.

Valtiovarainministeri Petteri Orpo (kok.) on puolestaan julkisuudessa kysellyt, miten väyläyhtiö toisi lisää rahaa tienpitoon. Orpo ehti jo eilen perätä hallitukseen myös parempia toimintatapoja.

Berner sanoo yllättyneensä hyökkäyksistä, koska hallituksessa oli yhteisesti sovittu, että kyseinen selvitysluonnos pannaan lausunnolle sidosryhmille. Samalla kuunneltaisiin kansalaisten mielipide. Varsinainen ministerin esitys asiasta tehtäisiin hallitukselle vasta tämän jälkeen.

– Kuullaan demokraatisen prosessin mukaisesti ja tehdään ministerin esitys vasta sitten.

Berner: Kriisipalaverista ei ole sovittu

Bernerin mukaan pääministeri Juha Sipilä päättää, millä kokoonpanolla ja milloin hallituksessa mahdollisesti seuraavaksi keskustellaan asioista.

– En ole tietoinen, että olisi sovittu tapaamisia.

Liikenneministerin mielestä poliittisen kommentoinnin aika olisi ollut vasta sovitun kuulemisen jälkeen.

– Tässä on toimittu toimeksiannon mukaisesti. Olen perustanut hankkeelle ohjausryhmän, jossa on myös valtiovarainministeriön edustaja, Berner sanoo.